2020 — 2024-yillarda Farg‘ona viloyatining Marg‘ilon va Qo‘qon shaharlarini kompleks ijtimoiy-iqtisodiy rivojlantirish bo‘yicha qo‘shimcha chora-tadbirlar to‘g‘risida

Farg‘ona viloyatining Marg‘ilon va Qo‘qon shaharlari qulay geografik joylashuvi, tarixi, moddiy va madaniy merosi, muzeylari, hunarmandchiligi, mehnat salohiyati, turizm obyektlari bilan o‘ziga xos xususiyatga ega bo‘lgan hudud hisoblanadi.
 Mazkur shaharlarda hunarmandchilik an’analari, hunarmandchilik mahsulotlari ishlab chiqarish yildan yilga rivojlanib, zamonaviy uslublarga xos tarzda shakllanib bormoqda. Ayniqsa, yillar davomida shakllangan hunarmandchilik maktabi butun dunyoda tan olingani mamlakatimizga tashrif buyurayotgan sayyohlarda katta qiziqish uyg‘otmoqda.
 O‘tgan yillarda Farg‘ona viloyatining Marg‘ilon va Qo‘qon shaharlarini kompleks ijtimoiy-iqtisodiy rivojlantirish, mehnat salohiyatidan oqilona foydalanish, sanoat, xizmat ko‘rsatish sohalarini hamda oilaviy tadbirkorlikni rivojlantirish, aholining daromadlari va turmush darajasini izchil oshirish borasida qator ishlar amalga oshirildi.
 Shu bilan birga, Farg‘ona viloyatining Marg‘ilon va Qo‘qon shaharlarida infratuzilma obyektlarini yanada rivojlantirish, sanoat mahsulotlari ishlab chiqarish va tadbirkorlikni qo‘llab-quvvatlash, to‘g‘ridan to‘g‘ri xorijiy investitsiyalar ishtirokidagi loyihalar ko‘lamini oshirish, urbanizatsiya jarayonlarini jadallashtirish, aholiga ko‘p kvartirali, shu jumladan arzon uy-joy majmualarini barpo etish va doimiy ish o‘rinlarini tashkil etish bo‘yicha kelgusi 5 yilga mo‘ljallangan manzilli dastur ishlab chiqib, amalga oshirish zarur bo‘lmoqda.
 Farg‘ona viloyatining Marg‘ilon va Qo‘qon shaharlarida mavjud resurslardan samarali foydalanish, tadbirkorlikni rivojlantirish, muhandislik-kommunikatsiya tarmoqlari va ishlab chiqarish infratuzilmasini modernizatsiya qilish, xizmat ko‘rsatish sifatini yanada yaxshilash, aholi bandligi, daromadlari va turmush darajasini oshirish maqsadida Vazirlar Mahkamasi qaror qiladi:
 1. Quyidagilarni o‘z ichiga oluvchi 2020 — 2024-yillarda Farg‘ona viloyatining Marg‘ilon va Qo‘qon shaharlarini kompleks ijtimoiy-iqtisodiy rivojlantirish chora-tadbirlari dasturi (keyingi o‘rinlarda dastur deb ataladi): 
 2020 — 2022-yillarda Farg‘ona viloyatining Marg‘ilon va Qo‘qon shaharlarida sanoat, xizmat ko‘rsatish va qishloq xo‘jaligi mahsulotlarini qayta ishlash sohalarini rivojlantirish bo‘yicha investitsiya loyihalarining manzilli ro‘yxati 1-ilovaga muvofiq;
 2020 — 2024-yillarda Farg‘ona viloyatining Marg‘ilon va Qo‘qon shaharlarida ko‘p kvartirali uy-joylar qurishning asosiy parametrlari 2-ilovaga muvofiq;
 2020 — 2024-yillarda Farg‘ona viloyatining Marg‘ilon va Qo‘qon shaharlarida yo‘l-transport, muhandislik-kommunikatsiya infratuzilmasini rivojlantirishning yig‘ma ko‘rsatkichlari va manzilli ro‘yxatlari tegishlicha 3 — 3d-ilovalarga muvofiq;
 2020 — 2024-yillarda Farg‘ona viloyatining Marg‘ilon va Qo‘qon shaharlarida ijtimoiy soha obyektlarini qurish, rekonstruksiya qilish va kapital ta’mirlash hamda ularning moddiy-texnik ta’minotini yanada yaxshilash bo‘yicha manzilli ro‘yxat 4-ilovaga muvofiq tasdiqlansin.
 2. O‘zbekiston Respublikasi Investitsiyalar va tashqi savdo vazirligi Iqtisodiyot va sanoat vazirligi, Qurilish vazirligi, Farg‘ona viloyati hokimligi, tegishli davlat boshqaruvi organlari, xo‘jalik birlashmalari, tijorat banklari va loyihalarning tashabbuskorlari bilan birgalikda:
 bir oy muddatda 1 va 3-ilovalarga muvofiq investitsiya loyihalarini amalga oshirish bo‘yicha tarmoq jadvallarini ishlab chiqib, tasdiqlanishini ta’minlasin;
 tasdiqlangan tarmoq jadvallarida belgilangan tadbirlarning o‘z vaqtida va sifatli bajarilishi yuzasidan tizimli monitoring o‘rnatib, monitoring natijalarini doimiy ravishda muhokama qilib borsin hamda loyihalarni amalga oshirish jarayonida yuzaga keladigan muammoli masalalarni tezkorlik bilan hal etish choralarini ko‘rsin.
 Bunda Farg‘ona viloyati hokimligiga Investitsiyalar va tashqi savdo vazirligi, Iqtisodiyot va sanoat vazirligi, manfaatdor davlat boshqaruvi organlari, xo‘jalik birlashmalari hamda tijorat banklari bilan kelishgan holda dasturda nazarda tutilgan investitsiya loyihalarining qiymati va ish o‘rinlari sonini saqlab qolish sharti bilan dasturga, zaruratga ko‘ra, o‘zgartirishlar kiritish huquqi berilsin.
 3. O‘zbekiston Respublikasi Investitsiyalar va tashqi savdo vazirligi manfaatdor vazirlik va idoralar bilan birgalikda Farg‘ona viloyatining Marg‘ilon va Qo‘qon shaharlarida infratuzilma obyektlarini rivojlantirish va urbanizatsiya jarayonlarini jadallashtirish, ko‘p kvartirali uy-joylar va ijtimoiy soha obyektlarini barpo etish, sanoat va tadbirkorlikni rivojlantirish, investitsiya loyihalarini amalga oshirish uchun xalqaro moliya institutlarining mablag‘larini, shu jumladan Jahon banki, Osiyo taraqqiyot banki va Osiyo infratuzilmaviy investitsiyalar banklarining 100 mln AQSh dollari miqdoridagi kreditlarini jalb qilish choralarini ko‘rsin.
 Farg‘ona viloyati mahalliy budjeti va uning orttirib bajarilgan qismi hamda qonunchilik hujjatlari bilan taqiqlanmagan boshqa manbalar ushbu kreditlarni qoplash manbalari etib belgilansin.
 4. O‘zbekiston Respublikasi Investitsiyalar va tashqi savdo vazirligi Iqtisodiyot va sanoat vazirligi hamda Farg‘ona viloyati hokimligi bilan birgalikda:
 uch oy muddatda jahon standartlari asosida xalqaro bozorlarda talab yuqori bo‘lgan raqobatbardosh mahsulot ishlab chiqarishni ta’minlaydigan, zamonaviy texnologiyali ishlab chiqarishlarni tashkil etish uchun to‘g‘ridan to‘g‘ri xorijiy investitsiyalarni jalb etishga qulay shart-sharoitlar yaratish maqsadida “Qo‘qon” erkin iqtisodiy zonasi faoliyatini yanada rivojlantirish yuzasidan tegishli qaror loyihasini Vazirlar Mahkamasiga kiritsin.
 Bunda “Qo‘qon” erkin iqtisodiy zonasida Farg‘ona viloyatiga import qilinayotgan mahsulotlarni mahalliylashtirish loyihalarini amalga oshirish, eksportga yo‘naltirilgan mahsulot ishlab chiqarish va rivojlangan xorijiy davlatlarda tashkil etilgan erkin iqtisodiy zonalar, shu jumladan Turkiya Respublikasining “Gebze” sanoat zonasi tajribasidan keng foydalangan holda, “Qo‘qon” erkin iqtisodiy zonasi boshqaruv tizimini yanada takomillashtirish chora-tadbirlari inobatga olinsin.
 2020-yil yakuniga qadar “Uzwoolentex” MChJ qo‘shma korxonasining to‘liq quvvatda ishlashini ta’minlash, loyihaning ikkinchi bosqichida qo‘shimcha uskunalarni olib kelib o‘rnatish, binolarning qolgan qismidagi qurilish va rekonstruksiya ishlarini yakunlash, jami 10 mln AQSh dollari miqdoridagi investitsiyalarni o‘zlashtirish va yangi ish o‘rinlarini tashkil etish choralarini ko‘rsin.
 5. “O‘zcharmsanoat” uyushmasi, “O‘zbekzargarsanoati” uyushmasi, “O‘zto‘qimachiliksanoat” uyushmasi va AT “Aloqabank”ning O‘zbekiston Respublikasi Investitsiyalar va tashqi savdo vazirligi hamda Farg‘ona viloyati hokimligi bilan birgalikda Marg‘ilon va Qo‘qon shaharlarida tadbirkorlik subyektlarini jalb qilgan holda 2020 — 2022-yillarda tegishlicha kamida ikkitadan:
 charm-poyabzal mahsulotlari ishlab chiqarish korxonalarini;
 zargarlik mahsulotlari ishlab chiqarish korxonalarini;
 tikuv-trikotaj mahsulotlari ishlab chiqarish korxonalarini;
 chinni va sopol buyumlar ishlab chiqarish korxonalarini tashkil etish to‘g‘risidagi takliflari qo‘llab — quvvatlansin.
 6. Tijorat banklariga sanoat, xizmat ko‘rsatish va qishloq xo‘jaligi mahsulotlarini qayta ishlash sohalarini rivojlantirish bo‘yicha investitsiya loyihalarini moliyalashtirishda jalb qilingan, shu jumladan boshqa tijorat banklari orqali jalb qilingan xorijiy kredit liniyalaridan belgilangan tartibda kreditlarni ajratish tavsiya etilsin.
 7. O‘zbekiston Respublikasi Uy-joy kommunal xizmat ko‘rsatish vazirligi Axborot texnologiyalari va kommunikatsiyalarini rivojlantirish vazirligi, Energetika vazirligi, Farg‘ona viloyati hokimligi bilan birgalikda dastur doirasidagi investitsiya loyihalarini amalga oshirishda talab etiladigan tashqi muhandislik-kommunikatsiyalar tizimiga ulanish uchun eng maqbul texnik shartlarni taqdim etish, ruxsat beruvchi hujjatlarni qisqa muddatda rasmiylashtirish choralarini ko‘rsin.
 8. Farg‘ona viloyati hokimligi O‘zbekiston Respublikasi Qurilish vazirligi, Moliya vazirligi, Iqtisodiyot va sanoat vazirligi huzuridagi Urbanizatsiya agentligi, “O‘zshaharsozlikLITI” DUK bilan birgalikda urbanizatsiya jarayonlarining asosiy yo‘nalishlariga muvofiq Farg‘ona viloyati Marg‘ilon va Qo‘qon shaharlarining bosh rejalariga 2020-yil 1-aprelga qadar tegishli o‘zgartirishlar kiritilishini ta’minlasin.
 9. Farg‘ona viloyati hokimligi O‘zbekiston Respublikasi Qurilish vazirligi, Yer resurslari, geodeziya, kartografiya va davlat kadastri davlat qo‘mitasi bilan birgalikda Farg‘ona viloyatining Marg‘ilon va Qo‘qon shaharlarida qurilishi rejalashtirilayotgan 9, 12 va 16 qavatli arzon uy-joylar uchun “O‘zshaharsozlikLITI” DUK tomonidan ishlab chiqilgan yangi turar joy massivlarining bosh reja sxemalariga asosan viloyatning boshqa tuman va shaharlaridan tanlangan yer maydonlarini belgilangan tartibda ajratish va ushbu shaharlar hududiga o‘tkazish yuzasidan Vazirlar Mahkamasiga taklif kiritsin.
 Xalqaro moliya institutlarining kreditlari, tijorat banklarining ipoteka kreditlari, tadbirkorlik subyektlarining mablag‘lari hamda aholining o‘z mablag‘lari mazkur ko‘p kvartirali uy-joylarning qurilishini moliyalashtirish manbalari etib belgilansin.
 10. Farg‘ona viloyati hokimligi O‘zbekiston Respublikasi Qurilish vazirligi, Iqtisodiyot va sanoat vazirligi huzuridagi Urbanizatsiya agentligi bilan birgalikda Farg‘ona viloyati Marg‘ilon va Qo‘qon shaharlarining yangi zamonaviy shaharchalarida aholi joylashuvi, talab va ehtiyojlari hamda kelgusida ularning o‘sish sur’atlarini inobatga olgan holda, yangi infratuzilma obyektlarini qurish hamda mavjudlari ta’mirlanishini ta’minlasin.
 11. O‘zbekiston Respublikasi Iqtisodiyot va sanoat vazirligi Moliya vazirligi, Investitsiyalar va tashqi savdo vazirligi bilan birgalikda:
 bir oy muddatda Farg‘ona viloyatining Marg‘ilon va Qo‘qon shaharlarida O‘zbekiston Respublikasining respublika budjeti hisobidan 2020-yilda qurish, rekonstruksiya qilish va kapital ta’mirlash rejalashtirilgan infratuzilma va ijtimoiy soha obyektlari loyiha hujjatlarini ishlab chiqishga 2019-yilgi Investitsiya dasturi doirasida iqtisod qilingan va o‘zlashtirilmagan kapital qo‘yilma mablag‘larini qayta taqsimlash hisobiga zarur mablag‘lar ajratish choralarini ko‘rsin;
 Farg‘ona viloyatining Marg‘ilon va Qo‘qon shaharlarida markazlashtirilgan kapital qo‘yilmalar, shu jumladan xalqaro moliya institutlari mablag‘lari ishtirokidagi muhandislik-kommunikatsiya infratuzilmasi va ijtimoiy soha obyektlarini qurish, rekonstruksiya qilish va kapital ta’mirlash bo‘yicha, shuningdek, qiymati 1 mln AQSh dollaridan ko‘p bo‘lgan to‘g‘ridan to‘g‘ri xorijiy investitsiyalar ishtirokidagi mazkur qarorga kiritilgan loyihalar 2020 — 2022-yillarga mo‘ljallangan Investitsiya dasturiga kiritilishini ta’minlasin.
 12. O‘zbekiston Respublikasi Iqtisodiyot va sanoat vazirligi, Qurilish vazirligi, Oliy va o‘rta maxsus ta’lim vazirligi, Xalq ta’limi vazirligi, Maktabgacha ta’lim vazirligi, Sog‘liqni saqlash vazirligi, Jismoniy tarbiya va sport vazirligi, Madaniyat vazirligi, Moliya vazirligi huzuridagi Davlat-xususiy sheriklik agentligi Farg‘ona viloyati hokimligi bilan birgalikda:
 Farg‘ona viloyatining Marg‘ilon va Qo‘qon shaharlarida ijtimoiy soha obyektlarini qurish va ta’mirlash bo‘yicha energiya tejamkor, mahalliy xomashyolardan tayyorlangan qurilish materiallaridan foydalanishni nazarda tutuvchi loyiha-smeta hujjatlarini ishlab chiqsin va ularning amalga oshirilishini ta’minlasin;
 Farg‘ona viloyatining Qo‘qon va Marg‘ilon shaharlarida davlat-xususiy sheriklik shartlari asosida ta’lim, sog‘liqni saqlash, sport va madaniyat obyektlarini barpo etish choralarini ko‘rsin.
 13. Farg‘ona viloyati hokimligi O‘zbekiston Respublikasi Uy-joy kommunal xizmat ko‘rsatish vazirligi, Moliya vazirligi, Investitsiyalar va tashqi savdo vazirligi, Energetika vazirligi bilan birgalikda ikki oy muddatda Farg‘ona viloyati “Issiqlik manbai” ishlab chiqarish boshqarmasi Quvasoy filialini modernizatsiya qilish orqali 50 mVt elektr energiyasi hamda 30 Gkall issiqlik ishlab chiqarish loyihasini davlat-xususiy sheriklik shartlari asosida amalga oshirish yuzasidan Vazirlar Mahkamasiga taklif kiritsin.
 14. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov, investitsiyalar va tashqi savdo vaziri S.U. Umurzakov hamda Farg‘ona viloyati hokimi Sh.M. G‘aniyev zimmasiga yuklansin.